24. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 167 της 28 Οκτ./1 Νοεμ. 1961 (ΦΕΚ Α΄ 208) Περί λήψεως μέτρων προς επιτάχυνσιν της εκδόσεως οριστικών τίτλων κυριότητος προβλεπομένων υπό της Εποικιστικής Νομοθεσίας. Λαβόν υπ’ όψιν: Εισήγησιν του Υπουργού Γεωργίας, περί λήψεως αμέσων μέτρων επιταχύνσεως της εκδόσεως των οριστικών τίτλων κυριότητος (παραχωρητηρίων) των αγροτικώς αποκατασταθέντων ακτημόνων, αποφασίζει: 1.Οι υπό της εποικιστικής νομοθεσίας προβλεπόμενοι οριστικοί τίτλοι κυριότητος (παραχωρητήρια) δύνανται να εκδίδωνται και προ του καθορισμού του οφειλομένου τιμήματος κλήρου. Εν τη περιπτώσει ταύτη, εις έκαστον τίτλον θα σημειούται ότι «ο κλήρος βαρύνεται δια πρώτης εκ του Νόμου υποθήκης υπέρ του Δημοσίου, προς ασφάλειαν της απαιτήσεως αυτού δια το υπό του κληρούχου οφειλόμενον τίμημα κλήρου, όπερ θέλει προσδιορισθή δια μεταγενεστέρας διοικητικής πράξεως». 2.Κατά την μεταγραφήν των τίτλων, θα συνεγγράφεται, μερίμνη του οικείου Υποθηκοφύλακος, και η κατά την προηγουμένην παράγραφον υποθήκη «δια το υπό των κληρούχων οφειλόμενον τίμημα κλήρου» της εγγραφής συμπληρουμένης μεταγενεστέρως εν τω περιθωρίω της οικείας σελίδος, βάσει της προσδιοριζούσης το τίμημα διοικητικής πράξεως. 3.Δια τε την μεταγραφήν και την εγγραφήν υποθήκης ισχύουν τα εν άρθρ. 193 του Αγροτικού Κώδικος, ως ετροποποιήθη, οριζόμενα. 4.Η παρούσα ισχύει μέχρι της νομοθετικής ρυθμίσεως του θέματος, κυρωθήσεται δε δια Νόμου, μερίμνη του Υπουργού Γεωργίας. 